प्रागैतिहासिक कालको धारणामा यस प्रकार पुष्टि भए पनि ऐतिहासिक कालमा आएर मङ्गोलको प्रवेश विषयमा कुनै खास प्रमाण उपस्थित भएको हामी पाउँदैनौँ । नुवाकोट जिल्लाका निवासी तामाङहरुको धारणाअनुसार आजभन्दा करिब एक हजार वर्ष पहिले तिब्बतमा गलङमर्म नाम गरेको एउटा बुद्धधर्मविरोधी राजा थियो । उसलाई ग्याल्बो लुन्दर पनि भनिन्थ्यो । गलङमर्मले बुद्धर्धका अनुयायीलाई दमन ग¥यो । यस समय बौद्ध गुम्बामा आगो लगाइयो र त्यसका अनुयायी लामाहरुलाई गृहस्थ बन्न बाध्य तुल्याइयो । त्यति मात्र होइन बौद्ध मूर्तिहरु पनि नष्ट गरिए । यस स्थितिमा केही बौद्ध भिक्षुहरु त्यहाँबाट भागेर अन्यत्र गई आफ्नो रक्षा गर्न सफल भए । गलङमर्मले यस्तो दमन गरिरहेका समय दपलग्नी दोर्जे नामक भिक्षुले भेष बदलेर नाटकीय ढङ्गबाट गलङमर्मको हत्या गरी आफ्ना केही सहयोगीहरुका साथ घोडामा चढेर तिब्बतबाट दक्षिणतर्फ लागे । त्यस समय बौद्ध धर्मविरोधीहरुले पदलग्नी दोर्जे र उनका सहयोगीहरुलाई आजको नुवाकोट जिल्लाको उत्तरी भागसम्म लखेट्तै आए । यसरी यता आएका भिक्षुहरु आजको रसुवा र नुवाकोट जिल्लातिर आएर बसोबास गर्न थाले । पछिल्लो कालमा गएर यिनै व्यक्तिका सन्तति काठमाण्डू उपत्यकाको आसपासमा र सिन्धुपाल्चोक तथा धादिङ जिल्लाको विभिन्न ठाउँसम्म फैलिए । 